stanford-oval/wikipedia huggingface dataset:
ג'ון גרמנדי
ביוגרפיה

גרמנדי נולד בבסיס הצבאי מחנה בלנדינג שבפלורידה וגדל במוקולומי היל שבקליפורניה. הוריו היו מרי ג'יין (לבית מקסורלי) וריימונד ו. גרמנדי. סבו וסבתו מצד אביו היו מהגרים בסקים מספרד, ואמו הייתה ממוצא חצי-אירי וחצי-איטלקי. גרמנדי קיבל תואר ראשון במנהל עסקים מאוניברסיטת קליפורניה בברקלי, שם היה חבר בנבחרות הפוטבול וההיאבקות. מאוחר יותר השלים לימודי תואר שני במנהל עסקים מאוניברסיטת הרווארד. בשנים 1966–1968 שירת בחיל השלום והוצב באתיופיה. בצעירותו היה חבר בתנועת הצופים בארצות הברית. בשנת 1974 החליט גרמנדי להתמודד על ייצוג מחוז הבחירה השביעי באספה המדינתית של קליפורניה. נציג המחוז הרפובליקני המכהן, ויליאם באגלי, פרש מהאספה והתמודד במקום לתפקיד מבקר המדינה של קליפורניה. בבחירות הכלליות נבחר לראשונה אל בית המחוקקים והושבע לתפקידו ב-7 בדצמבר 1974.
בשנת 1976 החליט גרמנדי לפרוש לאחר קדנציה אחת באספה המדינתית כדי להתמודד לסנאט של קליפורניה. הוא ניצח את מועמד המפלגה הרפובליקנית בוב ויטן עם 53% מקולות הבוחרים. הוא נבחר מחדש בשנים 1980, 1984 ו-1988. בהיותו חבר הסנאט המדינתי, שימש גרמנדי כמנהיג סיעת הרוב. הוא עמד בראש הוועדה המשותפת למדע וטכנולוגיה, ועדת הבריאות והרווחה, וכן בראשות ועדת ההכנסות והמיסוי. בבחירות 1982 התמודד גרמנדי לתפקיד מושל קליפורניה. בבחירות המקדימות של המפלגה הדמוקרטית הפסיד גרמנדי לראש עיריית לוס אנג'לס טום בראדלי (אנ') ביחס של 61%-25%. ב-1986 התמודד לתפקיד מבקר המדינה של קליפורניה אך הפסיד בשלב הפריימריז לגריי דייוויס אחרי שגרף 38% בלבד מהקולות.
ב-1990 נבחר לנציב הביטוח של קליפורניה. ב-1991 עיקל גרמנדי את "Executive Life", חברת ביטוח חיים כושלת, ומכר אותה מחדש למשקיעים צרפתים שהתבררו בדיעבד כעובדים של בנק בבעלות ממשלת צרפת. המשקיעים הרוויחו מיליארדי דולרים ממכירת תיק איגרות החוב הזיבוריות של החברה, בעוד שתושבי קליפורניה עם פוליסות של "Executive Life" סבלו מנזקים כלכליים. העניין הפך לשערורייה בארצות הברית ובצרפת כאשר הממשלה הפדרלית של ארצות הברית הגישה כתבי אישום, שכן החוק האמריקאי קובע שבנק בבעלות ממשלתית אינו יכול להחזיק בחברת ביטוח אמריקאית. מבוטחים רבים האשימו את גרמנדי בכך שהטיל עליהם צרה זו. ב-1994 עזב את תפקיד נציב הביטוח כדי להתמודד שוב למושל קליפורניה, אך בהפסיד בבחירות המקדימות לקת'לין בראון. לאחר מכן מונה בידי נשיא ארצות הברית לסגן מזכיר הפנים ברוס בביט, תפקיד שמילא בשנים 1995–1998.
גרמנדי שב לתפקידו כנציב הביטוח של קליפורניה אחרי שנבחר מחדש לתפקיד ב-2002. בבחירות החוזרות לתפקיד המושל ב-2003 הכריז על מועמדותו למשרה, אך בהמשך נטש את המירוץ. ב-16 ביולי 2004 הכריז גרמנדי על מועמדותו לתפקיד סגן מושל קליפורניה. הוא זכה לתמיכתם של אישים שונים בהם סגן נשיא ארצות הברית לשעבר אל גור, מזכיר הפנים לשעבר ברוס באביט והסנאטור טום דאשל, וגם מצד מועדון סיירה. בפריימריז הדמוקרטי גבר על יריבותיו ליז פיגרואה וג'קי ספיר, ובבחירות הכלליות ניצח את המועמד הרפובליקני טום מקלינטוק עם 49% מהקולות. הוא מילא את התפקיד תחת המושל הרפובליקני ארנולד שוורצנגר בשנים 2006–2009.
אף על פי שגרמנדי התגורר מחוץ לגבולות מחוז הקונגרס העשירי של קליפורניה, בבחירות המיוחדות שהתקיימו במחוז ב-2009 התמודד גרמנדי כמועמד המפלגה הדמוקרטית, אחרי שגבר בפריימריז על חברת האספה המדינתית ג'ואן ביוקנן וחבר הסנאט של קליפורניה מארק דסוניה. ב-5 בנובמבר 2009 הושבע לתפקידו בקונגרס. בהמשך הוא נבחר עוד מספר פעמים כנציג אזור מס' 3. בבחירות של שנת 2023 הוא נבחר כנציג אזור מס' 8 וכנציג אזור מס' 3 נבחר קווין קיילי.
הערות שוליים

↑  מייקל הילציק, Exec Life Saga Still Shadows Garamendi, באתר לוס אנג'לס טיימס, 13 באוקטובר 2005 (באנגלית)
| --- | --- |
בקרת זהויות :  SNAC: w63881cw  US Congress: G000559
דבי דינגל

דבורה אן דינגל (באנגלית: Deborah Ann Dingell; נולדה ב-23 בנובמבר 1953) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס השישי של מדינת מישיגן, מאז 2015. בשנים 2023-2015 ייצגה את מחוז הקונגרס ה-12. חברת המפלגה הדמוקרטית, דינגל היא אלמנתו של ג'ון דינגל, אותו החליפה בתפקיד והוא כיהן בבית הנבחרים במשך כשישים שנים ברציפות והוא בעל תקופת הכהונה הארוכה ביותר בקונגרס האמריקאי בהיסטוריה של ארצות הברית.
ביוגרפיה

דבורה אן אינזלי נולדה בדטרויט, הגדולה שבערי מישיגן ב-1953. ב-1975 סיימה את לימודיה בבית הספר לשירות החוץ ע"ש אדמונד וולש שבאוניברסיטת ג'ורג'טאון בוושינגטון הבירה. וב-1981, בגיל 27, נישאה לחבר בית הנבחרים ג'ון דינגל, שהיה מבוגר ממנה ב-27 שנה. דינגל הייתה נשיאת קרן ג'נרל מוטורס והמנהלת הביצועית של מחלקת הקהילה הגלובלית ויחסים ממשלתיים בחברה זו. אמנם דינגל גדלה כרפובליקנית, אך זמן קצר אחרי נישואיה לג'ון דינגל החלה להשתייך לדמוקרטית. נישואיהם נמשכו 38 שנה עד למות בעלה ב-7 בפברואר 2019 בגיל 92.
דינגל חברה בוועדה הדמוקרטית הלאומית מטעם מדינת מישיגן, והייתה יושבת ראש מטה הבחירות של סגן נשיא ארצות הברית אל גור לנשיאות ארצות הברית במהלך בחירות 2000 לנשיאות. לקראת הבחירות לנשיאות ארצות הברית 2004 סייעה לבחירת הסנאטור ג'ון קרי למועמד המפלגה הדמוקרטית בידי צירי מדינת מישיגן בוועידה הלאומית. ב-2006 נבחרה לשבת בחבר הנאמנים של אוניברסיטת ויין סטייט בדטרויט. דינגל והסנאטור קרל לוין היו מהתומכים הראשיים בהקדמת הבחירות המקדימות לנשיאות במפלגה הדמוקרטית שייערכו במישיגן לתאריך כלשהו טרם 5 בפברואר 2008, במטרה להשיג השפעה פוליטית רחבה יותר עבור נציגי מישיגן במהלך פריימריז הדמוקרטים לקראת הבחירות לנשיאות ארצות הברית 2008. מהלך זה כמעט הוביל לאיבוד קולות הצירים של מישיגן בוועידה הלאומית. ב-2012 הייתה צירת-על בוועידה הדמוקרטית הלאומית.
עם פרישת בעלה מהקונגרס אחרי כ-60 שנים רצופות בבית הנבחרים, הודיעה דינגל על כוונתה להתמודד למושבו. ב-5 באוגוסט זכתה בבחירות המקדימות במפלגה הדמוקרטית. ב-4 בנובמבר 2014 זכתה בבחירות הכלליות וגברה על טרי באומן הרפובליקני. בראשית ינואר 2015 הושבעה לתפקידה. כאשר הודיע קרל לוין על פרישתו מהסנאט של ארצות הברית בתום כהונתו ב-2015, ציינה דינגל כי בכוונתה להתמודד על מושבו בסנאט. אחרי שמושלת מישיגן לשעבר ג'ניפר גרנהולם מיאנה להציג מועמדותה לסנאט, החלו דיווחים, בין היתר בעיתון "פוליטיקו", כי דינגל נמנית בין המתמודדים המובילים למועמדות המפלגה הדמוקרטית לסנאט לצד חבר בית הנבחרים גרי פיטרס. עם זאת, דינגל בחרה שלא להתמודד בסופו של דבר ופיטרס נבחר למושבו של לוין.
ביולי 2019 הצביעה דינגל נגד החלטה של בית הנבחרים — שהגיש חבר הקונגרס בראד שניידר מאילינוי — המתנגדת למאמצים להחרים את מדינת ישראל ולתנועת ה-BDS. לאחר החלטת בית הנבחרים להדיח את דונלד טראמפ מתפקידו, תקף הנשיא את דינגל במהלך נאומו במהלך עצרת בחירות במישיגן בשל הצבעתה בעד ההדחה. טראמפ שיער כי בעלה המנוח, חבר הקונגרס הוותיק ג'ון דינגל, עשוי להיות בגיהנום, זאת לאחר שטען כי דינגל כפוית טובה מאחר שאישר להוריד את דגלי ארצות הברית בבית הלבן לחצי התורן בעקבות מותו של בעלה. על הערות פוגעניות אלה הגיבה דינגל ברשת החברתית "טוויטר" ואמרה לנשיא: ”אדוני הנשיא, בואו נניח את הפוליטיקה בצד. בעלי זכה לכל שבחיו לאחר ששירת את הציבור כל חייו. אני מתכוננת לעונת החגים הראשונה בלי האיש שאני אוהבת. הסבת לי עצב באופן שבחיים לא תוכל לדמיין, והמילים הפוגעות שלך פשוט הקשו על תהליך הריפוי שלי.”
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  מרי אן אקרס, Debbie Dingell: Angst-ridden Superdelegate and Congressional Spouse, באתר וושינגטון פוסט, 27 בפברואר 2008 (באנגלית)
↑  ג'יימס הונמן, Granholm: No run for Levin's seat, באתר פוליטיקו, 22 במרץ 2013 (באנגלית)
↑  קלייר פורן, Who voted 'no' on the House resolution opposing Israel boycott movement, באתר CNN‏, 24 ביולי 2019 (באנגלית)
↑   ציוץ של דבי דינגל ברשת החברתית אקס (טוויטר), 18 בדצמבר 2019
| --- | --- |
בקרת זהויות :  LCCN: no2021153309  SNAC: w6wf4ptx  US Congress: D000624  VIAF: 2386164120340810470006   WorldCat (עם VIAF): 2386164120340810470006
מייקל גסט

מייקל פטריק גסט (באנגלית: Michael Patrick Guest; נולד ב-4 בפברואר 1970) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השלישי של מדינת מיסיסיפי. גסט הוא חבר המפלגה הרפובליקנית.
ביוגרפיה

מייקל פטריק גסט נולד ב-4 בפברואר 1970. באוניברסיטת מיסיסיפי השלים לימודי תואר ראשון בחשבונאות, ובאוניברסיטת המדינה של מיסיסיפי קיבל תואר שני במשפטים. מ-1994 ועד 2008 כיהן כעוזר התובע המחוזי במחוזות מדיסון וראנקין שבמרכז המדינה, וב-2008 התמנה לתובע המחוזי, ובמסגרת תפקיד זה הציג רשימת המבוקשים ביותר של המחוז. כמו כן, הוא היה נשיא מועצת החינוך של מחוז ראנקין, שם עבד עם התאחדויות המורים.
במהלך בחירות 2018 התמודד גסט אל בית הנבחרים של ארצות הברית במחוז הקונגרס השלישי של מיסיסיפי, במקומו של גרג הרפר אשר פרש מהחיים הפוליטיים. בבחירות המקדימות שהתקיימו במפלגה הרפובליקנית, גבר גסט על ששת יריביו וגרף את מרב הקולות — 45 אחוזים, כשאחריו הגיע ויט יוז למקום השני עם 22% בלבד. משום שאף אחד מהמועמדים לא גרף לפחות 50 אחוזים מקולות הבוחרים, התקיים בין השניים סיבוב מכריע, בו ניצח גסט.
ביום הבחירות הכלליות גבר גסט על מייקל אוונס, מועמד המפלגה הדמוקרטית וחבר בית הנבחרים המדינתי במיסיסיפי, ובכך נבחר אל הקונגרס ה-116 של ארצות הברית. במהלך מסע הבחירות שלו לבית הנבחרים מיתג עצמו גסט כתומך נלהב של נשיא ארצות הברית דונלד טראמפ.
בדצמבר 2020 נמנה גסט בין 126 חברי בית הנבחרים מהמפלגה הרפובליקנית שחתמו על מכתב ידידי בית המשפט לשם הבעת תמיכה בתיק "טקסס נגד פנסילבניה", תובענה ייצוגית שהוגשה לבית המשפט העליון של ארצות הברית בניסיון לערער על תוצאות הבחירות לנשיאות ארצות הברית 2020 במספר מדינות מתנדנדות, בהן ג'ו ביידן ניצח את הנשיא המכהן דונלד טראמפ. בית המשפט העליון מיאן לדון בתיק על סמך שלטקסס אין זכות עמידה לערער על תוצאות בחירות במדינה אחרת, על סמך פרק 3 לחוקת ארצות הברית.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  Candidate Questionnaire: Michael Guest, באתר ג'קסון פרי פרס, 30 במאי 2018 (באנגלית)
↑  שרה פולר וגרג פנדר, District Attorney Michael Guest running for Congress to replace Gregg Harper in #MS03, באתר Clarion-Ledger‏, 5 בינואר 2018 (באנגלית)
↑  שרה פולר, Michael Guest defeats Whit Hughes in U.S. House primary runoff, באתר Clarion-Ledger‏, 26 ביוני 2018 (באנגלית)
↑  שרה פולר, Republican Michael Guest defeats Democrat Michael Evans in #MS03, באתר Clarion-Ledger‏, 6 בנובמבר 2018 (באנגלית)
↑  מייקל ר. בלוד וניקולס ריקרדי, Biden officially secures enough electors to become president, באתר AP‏, 5 בדצמבר 2020 (באנגלית)
↑  הניו יורק טיימס, ביהמ"ש העליון בארה"ב דחה את התביעה של טקסס נגד תוצאות הבחירות, באתר הארץ, 12 בדצמבר 2020
| --- | --- |
בקרת זהויות :  US Congress: G000591
ארין האוצ'ין

ארין סוזן האוצ'ין (באנגלית: Erin Suzanne Houchin; נולדה ב-24 בספטמבר 1976) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס התשיעי של מדינת אינדיאנה. האוצ'ין, חברת המפלגה הרפובליקנית, ייצגה את מחוז הבחירה ה-47 בסנאט של אינדיאנה בשנים 2014–2022, טרם היבחרה אל הקונגרס של ארצות הברית.
ביוגרפיה

האוצ'ין נולדה בסיילם שבאינדיאנה, וגדלה בעיר סקוטסבורג (Scottsburg) השוכנת גם היא באינדיאנה. את לימודיה הגבוהים השלימה עם תואר ראשון בפסיכולוגיה מאוניברסיטת בלומינגטון אינדיאנה ותואר שני בניהול פוליטי מאוניברסיטת ג'ורג' וושינגטון.
את דרכה המקצועית החלה כמנהלת שטח עבור חבר הסנאט של ארצות הברית דן קואטס. בבחירות 2014 נבחרה לראשונה אל הסנאט של אינדיאנה, כאשר גברה על הסנאטור המכהן ריצ'רד ד. יאנג. בבחירות 2016 התמודדה לראשונה לבית הנבחרים של ארצות הברית במחוז הקונגרס התשיעי של אינדיאנה, אך הפסידה בבחירות המקדימות של המפלגה הרפובליקנית לטריי הולינגסוורת'.
ב-13 בינואר 2022, יום לאחר שהכריז טריי הולינגסוורת' על פרישתו מהפוליטיקה, הודיעה האוצ'ין על התמודדותה להחלפתו בבחירות 2022. ב-29 בינואר אותה שנה הכריזה כי תתפטר מהסנאט המדינתי ב-4 בפברואר כדי להתמקד במערכת הבחירות לקונגרס האמריקאי. תחילה זכתה בבחירות המקדימות של המפלגה הרפובליקנית, ולאחר מכן ביום הבחירות הכלליות ב-8 בנובמבר.
הערות שוליים

↑  טים אוונס, Hollingsworth wins heated 9th District GOP race, באתר The Indianapolis Star‏, 3 במאי 2016 (באנגלית)
↑  דניאל סאדת', Houchin announces bid for Congress, באתר newsandtribune.com‏, 13 בינואר 2022 (באנגלית)
↑  Republican Erin Houchin wins election to U.S. House in Indiana’s 9th Congressional District, באתר AP‏, 9 בנובמבר 2022 (באנגלית)
| --- | --- |
בקרת זהויות :  US Congress: H001093
ג'ון ג'יימס

ג'ון אדוארד ג'יימס (באנגלית: John Edward James; נולד ב-8 ביוני 1981) הוא פוליטיקאי ואיש עסקים אמריקאי המכהן בבית הנבחרים של ארצות הברית מטעם מחוז הקונגרס העשירי של מישיגן מאז 2023. ג'יימס הוא חבר המפלגה הרפובליקנית, והיה מתמודד בבחירות המקדימות של המפלגה לסנאט האמריקאי ב-2018 וב-2020.
ביוגרפיה

ג'יימס נולד בסאות'פילד שבמישיגן, וגדל בפטיסט בשכונת פאלמר וודס בדטרויט. הוא סיים את לימודיו בתיכון הקתולי "האח רייס" בשנת 1999. בשנת 2004 השלים את לימודיו באקדמיה הצבאית של ארצות הברית, ושירת שמונה שנים בצבא ארצות הברית. בין היתר לחם במלחמת עיראק כטייס בואינג AH-64 אפאצ'י. שניים מחבריו לכיתה בווסט פוינט הם חברי הקונגרס פט ראיין ווסלי האנט.
ג'יימס קיבל תואר שני בניהול שרשרת אספקה ממכללת סמיל של אוניברסיטת פן סטייט לעסקים, ותואר שני במנהל עסקים מאוניברסיטת מישיגן. בשנת 2012, ג'יימס הצטרף ל-James Group International, שם, אביו, ג'ון א. ג'יימס, היה המנכ"ל. ג'יימס גרופ היא חברת שירותי ניהול שרשרת אספקה גלובלית. ג'יימס הפך למנהל התפעול שלה, ובסופו של דבר הפך לנשיא ג'יימס גרופ הבינלאומי ומנכ"ל חברת הבת שלה, רנסאנס גלובל לוגיסטיקה.
בספטמבר 2017, ג'יימס התמודד בפריימריז הרפובליקני לקראת הבחירות לסנאט של ארצות הברית ב-2018. ב-27 ביולי 2018, אחד עשר ימים לפני הפריימריז, ג'יימס זכה במועמדות המפלגה עם 55% מהקולות. הוא הפסיד לסנאטורית הדמוקרטית המכהנת דבי סטייבנו בבחירות הכלליות עם 45.8% מהקולות.
מכיוון שההפרש בין סטייבנו לג'יימס היה קטן מן הצפוי ב-2018, נהפך ג'יימס למועמד מוביל של הרפובליקנים במישיגן בבחירות 2020 נגד הסנאטור גרי פיטרס. ג'יימס התעקש בתחילה שהבחירות נוהלו בצורה לא הוגנת. הוא הקים קרן משפטית משותפת עם הוועדה הרפובליקנית הלאומית על מנת לערער על התוצאות. ג'יימס טען שישנן סיבות רבות לפתוח בחקירה, אך לא הוכיח אותן. הוא גייס 2 מיליון דולר לאחר הבחירות כשביקש לערער על תוצאות הבחירות, והוא ניסה ללא הצלחה לחסום את האישור של תוצאות הבחירות, שאותן הפסיד לפיטרס ב-1.7% מהקולות. ג'יימס הודה בהפסדו ב-24 בנובמבר באמצעות הרשתות החברתיות, ובירך את פיטרס.
במהלך הקמפיין שלו, ג'יימס התחייב לתת 5% מתרומת הקמפיין שלו לצדקה. ועדת גיוס התרומות של ג'יימס דיווחה על כ-46.12 מיליון דולר בסך התרומות לבחירות 2020 ונתנה יותר מ-2.36 מיליון דולר לעמותות צדקה.
ג'יימס זכה בפריימריז הרפובליקני בבחירות 2022 במחוז הקונגרס העשירי של מישיגן. הוא ניצח את קרל מרלינגה הדמוקרט בבחירות הכלליות בנובמבר והושבע לתפקידו בבית הנבחרים ב-3 בינואר 2023.
במסעות הבחירות רץ במצע רפובליקני טיפוסי, ותיאר את עצמו באתר הקמפיין שלו כמתנגד להפלות ובעד נשיאת נשק. עם זאת, הוא מתנגד לעונש מוות, אינו מאמין שמעסיקים רשאים לפטר עובדים בשל נטייתם המינית, ומתנגד ללגליזציה. הוא מתנגד לחוק הגנת החולה וטיפול בר השגה.
חיים אישיים

ג'יימס התחתן עם אשתו אליזבת בשנת 2012. יש להם שלושה בנים. ג'יימס סיפר כי בטרם נישא לה, היה לו מפגש עם שוטרים בקניון בפרבר של דטרויט שבו השוטרים שלפו עליו את רוביהם. ג'יימס סיפר שהאמין שאם אליזבת לא הייתה לידו, ייתכן שהוא היה נהרג. הוא גם הביע את חששו להיהרג בכל פעם שהמשטרה עוצרת אותו לעצירה שגרתית בכבישים. ג'יימס הוא נוצרי לא-דתי.
הערות שוליים

↑  Bipartisan band of brothers: The West Point grads coming to Congress, POLITICO, ‏26 בנובמבר 2022 (באנגלית)
↑  2018 Michigan Official Primary Election Results - 08/07/2018, mielections.us
↑  2018 Michigan Official General Election Results - 11/06/2018, mielections.us
↑  Taylor DesOrmeau | tdesorme@mlive.com, John James concedes Senate race, congratulates Gary Peters with bottle of Scotch, mlive, ‏25 בנובמבר 2020 (באנגלית)
↑  John James campaign says it's achieved promise, giving $2.3M to charity, The Detroit News (באנגלית אמריקאית)
↑  John James, Carl Marlinga set to face off for 10th Congressional district, WXYZ 7 Action News Detroit, ‏3 באוגוסט 2022 (באנגלית)
↑  "A Black Republican Feels the Sting of Racism but Is Silent on Trump (Published 2020)" (באנגלית אמריקאית). 2020-07-08. נבדק ב-2023-08-13.
| --- | --- |
בקרת זהויות :  LCCN: no2019095707  US Congress: J000307  VIAF: 6348156317467302350005   WorldCat (עם VIAF): 6348156317467302350005
אל גרין (פוליטיקאי)

אלכסנדר נ. גרין (באנגלית: Alexander N. Green; נולד ב-1 בספטמבר 1947) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס התשיעי של מדינת טקסס, מאז 2005. גרין, חבר המפלגה הדמוקרטית, מייצג חלקים מדרום-מערב יוסטון ואת מרבית העיר מיזורי סיטי.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  Al Green's Voting Records – The Voter's Self Defense System – Vote Smart, באתר Project Vote Smart (באנגלית)
↑  אמילי טילט, Texas Democrat Al Green and former employee sign joint statement about relationship, באתר CBS News‏, 28 בנובמבר 2017 (באנגלית)
↑  אלכס סייץ וולד, Democrat Unveils, Then Shelves, Articles of Impeachment Against Trump, באתר NBC News‏, 11 באוקטובר 2017 (באנגלית)
↑  ג'יין טים, Rep. Green read impeachment articles on House floor in bid to force vote, באתר NBC News17 ביולי 2019 (באנגלית)
↑  ג'רמי הרב ומנו רג'ו, House kills solo Democrat's bid to impeach Trump, באתר CNN‏, 18 ביולי 2019 (באנגלית)
↑  מייקל פ. דייוויס, Bank CEOs Quizzed on Whether Successors Will Be ‘All White Men’, באתר בלומברג, 10 באפריל 2019 (באנגלית)
| --- | --- |
בקרת זהויות :  SNAC: w6kj1cmm  US Congress: G000553 
אחד מדיוקנאותיו הראשונים של גרין בקונגרס, 2006
פרמילה ג'איאפאל

פרמילה ג'איאפאל (באנגלית: Pramila Jayapal; נולדה ב-21 בספטמבר 1965) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס השביעי של מדינת וושינגטון, מאז 2017. ג'איאפאל מייצגת את רוב העיר סיאטל, וכן חלק מפרוורי מחוז קינג. טרם היבחרה לקונגרס ייצגה את מחוז הבחירה ה-37 בסנאט של וושינגטון. היא האישה האמריקאית-הודית הראשונה שנבחרה אל בית הנבחרים האמריקאי, והאדם האסייתי-אמריקאי הראשון שייצג את וושינגטון בקונגרס של ארצות הברית.
ביוגרפיה > ראשית חייה

ג'איאפאל נולדה בצ'נאי שבטאמיל נאדו בהודו, בתם של הסופרת מאיה ג'איאפאל, ואיש השיווק אם. פי. ג'איאפאל. את רוב ילדותה העבירה באינדונזיה ובסינגפור. בשנת 1982, בגיל 16, היגרה לארצות הברית, לשם לימודיה הגבוהים בקולג'. כעבור זמן מה השלימה לימודי תואר ראשון באוניברסיטת ג'ורג'טאון ותואר שני במנהל עסקים באוניברסיטת נורת'ווסטרן. ג'איאפאל עבדה עבור החברה "PaineWebber" כאנליסטית פיננסית בתום לימודיה האקדמיים. ב-PaineWebber החלה לעבוד על מיזמי פיתוח משיקגו ועד תאילנד. מאוחר יותר עבדה זמן קצר במכירות ושיווק בחברה רפואית לפני שעברה למגזר הציבורי ב-1991.
לאחר פיגועי 11 בספטמבר ייסדה ג'איאפאל את "Hate Free Zone", קבוצת דיפלומטיה ציבורית עבור מהגרים. הארגון "Hate Free Zone" רשם אזרחים אמריקאים טריים בפנקס הבוחרים הרלוונטי להם, ולפעל למען החלת רפורמה במדיניות ההגירה של ארצות הברית ונושאים הקשורים לסוגיה זו. היא תבעה בהצלחה את שירותי ההגירה והאזרחות של ממשל ג'ורג' ווקר בוש כדי למנוע את גירושם של למעלה מ-4,000 סומלים ברחבי ארצות הברית. הקבוצה שינתה את שמה ל-"OneAmerica" במהלך 2008. ג'איאפאל פרשה מתפקידה בארגון במאי 2012. בשנת 2013 הוכרה בידי הבית הלבן כ"אלופת שינוי".
ביוגרפיה > תחילת דרכה הפוליטית

ג'איאפאל הייתה חברה בוועדה המייעצת לראש עיריית סיאטל אד מארי שפעלה למען העלאת שכר המינימום בעיר ל-15 דולר אמריקאי. לאחר מכן כיהנה כיושבת ראש משותפת בוועדת האיתור של ראש העירייה לתפקיד מפקד משטרת סיאטל, שהחליטה פה אחד על מינוי מפקדת המשטרה הראשונה בעיר. בראשית 2014 הודיע אדם קלין, חבר הסנאט של וושינגטון, על פרישתו מהחיים הפוליטיים. בעקבות זאת, ג'איאפאל הכריזה על כוונתה להחליפו בתפקיד. היא זכתה לתמיכתו של ראש העיר אד מארי וגרפה למעלה מ-51% מהקולות בבחירות המקדימות של המפלגה הדמוקרטית ב-5 באוגוסט 2014. ביום הבחירות הכלליות נבחרה לסנאט. בבית המחוקקים הייתה נותנת החסות העיקרית של הצעת החוק "SB 5863", המנחה את מחלקת התחבורה של מדינת וושינגטון לנהל תוכנית טרום-התמחות למען נשים ו-People of color; הצעת החוק התקבלה ביולי 2015. במהלך הבחירות המקדימות לנשיאות ארצות הברית במפלגה הדמוקרטית 2016 תמכה במועמדותו של ברני סנדרס.
הערות שוליים

↑  ג'נאקי מוראלי, Indian American Congresswoman Pramila Jayapal's parents: 'She's interested in social justice', באתר firstpost‏, 19 בנובמבר 2016 (באנגלית)
↑  אריה שפרד, Hate Free Zone gets new name, OneAmerica, With Justice for All, באתר סיאטל טיימס, 30 ביוני 2008 (באנגלית)
↑  Seattle woman honored as 'Champion of Change' at White House, באתר KING5.com‏, 6 במאי 2013 (באנגלית)
↑  Income Inequality Advisory Committee, מסמך מאת עיריית סיאטל, ינואר 2014 (באנגלית)
↑  דן מריקה, Sanders' biggest rally yet comes with an undercurrent of racial issues, באתר CNN‏, 9 באוגוסט 2015 (באנגלית)
↑  ג'ואל קונולי, Pramila Jayapal enters U.S. House race with blast at 'the 1 percent, באתר Seattle Post-Intelligencer‏, 21 בינואר 2016 (באנגלית)
↑  דניאל ביקמן, Boost from Bernie Sanders plays into Seattle race for Congress, באתר סיאטל טיימס, 6 ביולי 2016 (באנגלית)
↑  7th Congressional District race: Overstated accusations about Pramila Jayapal, באתר סיאטל טיימס, 28 באוקטובר 2016 (באנגלית)
↑  Pramila Jayapal defeats Brady Walkinshaw in Washington’s 7th Congressional District, באתר סיאטל טיימס, 8 בנובמבר 2016 (באנגלית)
↑  ברנה ויליאמס, 11 times VP Biden was interrupted during Trump's electoral vote certification, באתר CNN‏, 6 בינואר 2017 (באנגלית)
↑  AAI Thanks 80 Representatives For Standing Against Illegal Israeli Settlements, באתר המכון הערבי-אמריקאי, 13 ביולי 2019 (באנגלית)
↑  JTA‏, Congress members urge US stand against Holocaust denial in Ukraine, Poland, באתר The Times of Israel‏, 25 באפריל 2018 (באנגלית)
↑  57 Members of US House of Representatives Condemn Holocaust Distortion in Ukraine and Poland, באתר Defending History‏, 25 באפריל 2018 (באנגלית)
↑  פאולינה פירוזי, The Health 202: Jayapal's Medicare-for-all bill reflects influence of hard-line progressive groups, באתר וושינגטון פוסט, 11 במרץ 2019 (באנגלית)
↑  H.R.1976 - Medicare for All Act of 2021, באתר Congress.Gov (באנגלית)
↑  קלייר פוראן, Pramila Jayapal is one of the most powerful leaders on Capitol Hill right now, באתר CNN‏, 1 בנובמבר 2021 (באנגלית)
↑  דניאלה דיאז, אנני גרייר וקלייר פוראן, House Democrats again delay infrastructure vote amid party divisions, באתר CNN‏, 29 באוקטובר 2021 (באנגלית)
| --- | --- |
בקרת זהויות :  CiNii: DA14452725  GND: 1146380569  ISNI: 0000 0000 8331 9252  LCCN: n99265210  NTA: 298890356  SNAC: w6384mh6  SUDOC: 077181921  US Congress: J000298  VIAF: 118382413   WorldCat (עם VIAF): 118382413 
הדיוקן הרשמי הראשון של ג'איאפאל בבית הנבחרים האמריקאי, ינואר 2017
ג'איאפאל נואמת בעצרת בוושינגטון הבירה, מאי 2017
דני דייוויס

דניאל ק. דייוויס (באנגלית: Daniel K. Davis; נולד ב-6 בספטמבר 1941) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השביעי של מדינת אילינוי, ברציפות מאז 1997. דייוויס, חבר המפלגה הדמוקרטית, מייצג את רוב מערב שיקגו, כולל את אזור הלופ. בעבר היה חבר תנועת הסוציאליסטים הדמוקרטיים של אמריקה.
ביוגרפיה

דייוויס נולד בפארקדייל שבדרום ארקנסו, והתחנך באוניברסיטת ארקנסו בפיין בלאף, שם השלים בשנת 1961 לימודי תואר ראשון. ב-1968 קיבל תואר שני באוניברסיטת המדינה של שיקגו, וב-1977 הוענק לו תואר דוקטור לפילוסופיה במנהל ציבורי מ"מכון ואוניברסיטת יוניון" שבסינסינטי באוהיו. טרם כניסתו לפוליטיקה של ארצות הברית היה דייוויס פקיד ממשלתי, מורה בבית ספר תיכון, ומנהל בארגונים שונים. בשנים 1979–1990 ייצג את הרובע ה-29 של שיקגו במועצה העירונית.
תחילת דרכו הפוליטית הייתה רצופות מפחי נפש: במערכות הבחירות המקדימות של המפלגה הדמוקרטית ב-1984 וב-1986 התמודד נגד חברת הקונגרס המכהנת קארדיס קולינס (אנ'), אך הפסיד בשתי ההתמודדויות. ב-1990 התמודד ללא הצלחה נגד אדוארד ג'. רוזוול על המועמדות הדמוקרטית לתפקיד גזבר מחוז קוק. באותה השנה נבחר דייוויס למועצת הנציבים של מחוז קוק, שם כיהן עד להיבחרו אל הקונגרס ב-1996. ב-1991 הוסיף להתמודד בפריימריז הדמוקרטי נגד ראש עיריית שיקגו רצ'רד מ. דיילי, אך ניסיון זה לא הניב פרי.
ב-6 בדצמבר 1995 הכריז דייוויס על התמודדותו לייצוג מחוז הקונגרס השביעי של אילינוי בבית הנבחרים של ארצות הברית. כניסתו לבחירות המקדימות במפלגה הדמוקרטית הייתה מאוחרת, ובאותה העת כבר טענו לכתר שורה של אישים דמוקרטים במחוז, בהם חבר מועצת הנציבים של מחוז קוק פרסי ז. ג'יילס ורבים אחרים. דייוויס ביסס את התמודדותו על מצע פרוגרסיבי שכלל תמיכה בהפלות ובזכויות להט"ב, סבסוד פדרלי לתזונה וטיפול בילדים. בראשית ינואר 1996 חשפה לשכת החקירות הפדרלית את "מבצע את אפור", במסגרתו נפתחה חקירה פלילית נגד חבר המועצה ג'יילס, שזכה לתמיכתם של דמויות משמעותיות בשיקגו. חקירת ה-FBI כפתה על ג'יילס לפרוש מהמירוץ, ורוב תומכיו הסבו את תמיכתם לדייוויס. ב-20 במרץ 1996 נבחר למועמד המפלגה הדמוקרטית, וביום הבחירות הכלליות נבחר לראשונה אל הקונגרס של ארצות הברית.
דייוויס הושבע לתפקידו בראשית ינואר 1997. ב-2004 נמנה בין 31 חברי בית הנבחרים שהצביעו נגד ספירת קולות חבר האלקטורים מאוהיו בבחירות לנשיאות באותה השנה. בתור הנוסע ה-15 הכי פורה בקונגרס, עורר דייוויס מחלוקת כשערך ב-2005 ביקור בסרי לנקה במימון הנמרים הטאמילים, שהוגדרו כארגון טרור בידי הממשלה הפדרלית של ארצות הברית. ב-2011 התמודד בשנית לראשות עיריית שיקגו, אך פרש טרם הבחירות והביע את תמיכתו בקרול מוזלי בראון. במהלך הבחירות המקדימות לנשיאות ארצות הברית במפלגה הדמוקרטית 2020 תמך דייוויס בסגן נשיא ארצות הברית לשעבר ג'ו ביידן.